CELEX: 32010D0811(02)
Language: sk
Date: 2010-08-10 00:00:00
Title: Rozhodnutie Komisie z  10. augusta 2010 , ktorým sa zriaďuje skupina odborníkov v oblasti internetu vecí

11.8.2010   
            
            
               SK
            
            
               Úradný vestník Európskej únie
            
            
               C 217/10
            
         ROZHODNUTIE KOMISIE
   z 10. augusta 2010,
   ktorým sa zriaďuje skupina odborníkov v oblasti internetu vecí
   2010/C 217/08
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               V súlade s oznámením Komisie s názvom Internet vecí – akčný plán pre Európu (ďalej len „oznámenie“) je dôležité, aby sa na európskej úrovni vytvoril mechanizmus zahŕňajúci všetky zainteresované strany s cieľom radiť Komisii pri vypracúvaní stratégie EÚ, ktorá sa bude sledovať pri realizácii rozličných opatrení uvedených v oznámení.
            
         
               (2)
            
            
               Je preto potrebné zriadiť skupinu odborníkov v oblasti internetu vecí a vymedziť jej úlohy a štruktúru.
            
         
               (3)
            
            
               Skupina by mala napomáhať dialóg medzi zainteresovanými stranami.
            
         
               (4)
            
            
               Skupinu by mali tvoriť organizácie s právomocou v oblastiach práva, hospodárstva a technológie, pretože tieto oblasti sa týkajú internetu vecí. Tieto organizácie môžu byť priemyselné a obchodné združenia, európske organizácie pre normalizáciu, medzinárodní partneri, organizácie spotrebiteľov a občianskej spoločnosti, výskumné a akademické organizácie, ako aj pozorovatelia z členských štátov EÚ a zainteresované inštitúcie EÚ, napr. Výbor regiónov a Európsky hospodársky a sociálny výbor.
            
         
               (5)
            
            
               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (1), je potrebné stanoviť pravidlá poskytovania informácií členmi skupiny.
            
         
               (6)
            
            
               Osobné údaje členov skupiny by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2).
            
         
               (7)
            
            
               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,
            
         PRIJALA TOTO ROZHODNUTIE:
   Článok 1
   Predmet
   Skupina odborníkov v oblasti internetu vecí, ďalej len „skupina“, sa týmto zriaďuje s účinkom odo dňa uverejnenia tohto rozhodnutia v Úradnom vestníku Európskej únie.
   Článok 2
   Úloha
   Úlohou skupiny je:
   
               a)
            
            
               radiť Komisii pri hľadaní najlepších riešení technických, právnych a organizačných výziev na úrovni Európskej únie;
            
         
               b)
            
            
               realizovať výmenu skúseností a osvedčených postupov a požadovať ústne a písomné príspevky v rámci skupiny viacerých zainteresovaných strán vrátane medzinárodných príspevkov, ak je to potrebné;
            
         
               c)
            
            
               prispievať k vytvoreniu spoločnej vízie rozvoja a účinného využívania internetu vecí v rámci Digitálnej agendy pre Európu, ktorá je najvýznamnejšou iniciatívou stratégie Európa 2020.
            
         Článok 3
   Konzultácie
   1.   Komisia môže konzultovať so skupinou o akejkoľvek veci, ktorú pokladá za dôležitú s ohľadom na vývoj internetu vecí v Európe, a zároveň povzbudzuje členov skupiny, aby navrhovali ďalšie témy na diskusiu.
   Článok 4
   Členstvo – Vymenovanie
   1.   Skupina sa skladá najviac zo 45 členov.
   2.   Členmi sú organizácie s právomocou v oblastiach práva, hospodárstva a technológie, pretože tieto oblasti sa týkajú internetu vecí.
   3.   Komisia si zvolí niekoľko organizácií, ktoré vymenujú svojich zástupcov, ako aj náhradných zástupcov.
   4.   Členovia skupiny ostávajú vo funkcii dovtedy, kým nie sú nahradení, alebo do konca svojho funkčného obdobia.
   5.   Členov, ktorí už nedokážu účinne prispievať k diskusiám v skupine alebo ktorí sa vzdajú členstva či nespĺňajú podmienky stanovené v odseku 3 tohto článku alebo v článku 339 Zmluvy o fungovaní Európskej únie, možno na zostávajúce funkčné obdobie nahradiť.
   6.   Názvy organizácií sa uverejnia v zozname skupín odborníkov.
   7.   Mená členov sa zozbierajú, spracujú a uverejnia v súlade s nariadením (ES) č. 45/2001.
   Článok 5
   Činnosť skupiny
   1.   Skupine predsedá zástupca Komisie.
   2.   Po dohode s Komisiou sa môžu vytvoriť podskupiny, ktorých úlohou je preskúmať špecifické otázky za podmienok stanovených skupinou. Každá podskupina zaniká hneď potom, ako splní svoje poverenie.
   3.   Zástupca Komisie môže pozvať ad hoc odborníkov, ktorí nie sú členmi skupiny a ktorí majú odbornú kvalifikáciu v prerokúvanej téme, aby sa zúčastnili na činnosti skupiny alebo podskupiny. Zástupca Komisie môže okrem toho udeliť pozorovateľský štatút jednotlivcom a orgánom.
   4.   Členovia skupín odborníkov a ich zástupcovia, ako aj pozvaní odborníci a pozorovatelia spĺňajú povinnosť zachovania služobného tajomstva, ktoré je ustanovené v zmluvách a ich vykonávacích pravidlách, a zároveň bezpečnostné predpisy Komisie týkajúce sa ochrany utajovaných skutočností EÚ, ako sa uvádza v prílohe k rozhodnutiu Komisie 2001/844/ES, ESUO, Euratom. V prípade nesplnenia tohto ustanovenia môže Komisia vykonať všetky náležité opatrenia.
   5.   Funkcie sekretariátu zabezpečuje Komisia. Na schôdzach skupiny a jej podskupín sa môžu zúčastniť aj iní úradníci Komisie, ktorí majú záujem o prerokúvané otázky.
   6.   Skupina prijme svoj rokovací poriadok na základe štandardného rokovacieho poriadku pre skupinu odborníkov.
   7.   Komisia uverejní náležité informácie o činnosti skupiny, a to buď ich začlenením do zoznamu alebo prostredníctvom odkazu v zozname na príslušnú webovú stránku.
   Článok 6
   Výdavky na schôdze
   1.   Účastníci podieľajúci sa na činnosti skupiny nie sú odmeňovaní za poskytované služby.
   2.   V súlade s platnými ustanoveniami Komisie uhrádza Komisia účastníkom cestovné a pobytové náklady, ktoré im vznikli v súvislosti s činnosťou skupiny.
   3.   Tieto výdavky sa uhrádzajú z rozpočtových prostriedkov, ktoré skupine na daný rok pridelili príslušné útvary Komisie.
   Článok 7
   Uplatniteľnosť
   Toto rozhodnutie sa uplatňuje do 31. decembra 2012.
   Článok 8
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 10. augusta 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 317, 3.12.2001, s. 1.
   
      (2)  Ú. v. ES L 8, 12.1.2001, s. 1.